Duif haal R6 miljoen op rekordveilingFoto ter illustrasie: Wikipedia ŉ Skatryk Chinees het die rekordbedrag van net oor die R6 miljoen vir ŉ posduif betaal. New Bliksem het die rekordprys op ŉ aanlyn veiling gehaal en sal met spesiale vervoer uit België na China gebring word, waar sy nuwe eienaar hom vir teeldoeleindes wil gebruik, berig Nederland se grootste oggendblad, De Telegraaf. Die duif se vorige eienaar, die Belg Gaby Vabdenabeele, moes noodgedwonge ophou met duiwesport weens ’n allergiese reaksie. Hy soek nou huise vir sy 800 voëls. Hy het aan die Belgiese koerant Het Nieuwsblad gesê hy neem met ŉ pyn in sy hart van sy duiwe afskeid, “maar die dokter het gesê ek het eintlik geen keuse meer nie”. Hy het die sport in 1976 begin beoefen en wen sedert 1981 gereeld pryse. Die aanlyn veiling het begin met ŉ vraprys van R3 miljoen, maar het gou-gou geklim. New Bliksem is Saterdag teen R6 miljoen van die hand gesit. “Dis ŉ wêreldrekord vir ŉ aanlyn veiling,” sê Nikolaas Gyselbrecht van die duiweveilingswebtuiste Pipa. “Eenkeer is ŉ duif teen R6,5 miljoen verkoop, maar dit was ŉ private transaksie, nie ŉ openbare veiling nie.” Xing Wei, die nuwe eienaar, is mal oor duiwe. Na raming is sy huidige versameling dig by die R50 miljoen werd. “Uiteraard is sy duiwe verseker teen sterfte weens brand en teen diefstal, maar nie teen siekte nie,” sê Gyselbrecht. “Dié risiko moet die koper maar aanvaar.”